شەفەق نیوز/ شار لۆس ئەنجلس ئەمریکا، تاوان دڵتەزنیگ وەخوەی دی، هەنای ژنیگ لد تەمەن ٣٨ ساڵی، ٣ لە مناڵەیلی کوشت، لەوەر چشتیگ ئەڵاجەوی.
رووژنامەی دەیلی میل بەریتانی وت: دویای ئەوە ک کابرایگ پەیوەندی وە دەسەڵاتەیل ئەمنی کرد، تا ئاگاداریان بەکێد ک خانم هاوسای، ئەنگیلا دۆن فلۆریس، ساعەت یەک دویای نیمەشەو هاتیەسە ناو ماڵیان، و کتاویگ ئینجیل وەگەرد موومیگ وەدەسی بویە.
پۆلیس رەسیە شوینەگە، و فلۆریس رەسانە خەسەخانە، و گومان لە چشتیگ نەکرد. 
باوجی لە ساعەت هەشت شەوەکی، ئەفسەر پۆلیس لۆس ئەنجلس خەوەر لە کەسیگ چەکدار وەرگرد ک ها ناو ماڵەگەی فلۆريس، 
ک ئەو چەکدارە کوڕ ١٦ ساڵان فلۆریس بوی.
هەنای پۆلیس رەسیە شوینەگە،  تەرم سێ مناڵ ئەنگیلا دۆن فلۆریس پەیا کرد،  ناتالی ١٢ ساڵان،  کیڤین ١٠ ساڵان، ناسان ٨ ساڵان.
داڵگەگە، لەوەردەم دادگا ئاشکرا کرد ک خوەی سێ مناڵەگەی کوشتیە، و کوڕ چارەمی دەسمیەتیی داگە، و کوڕەگە ئۊشێد: ئی قسە درووە.
فلۆریس لە دادگا وتیش: لەلای خوەیەو شەیتان چیەسە پووس سێ مناڵەگەی، ئەراوە کوشتیەسەیان.
جاکۆپ شوی وەرین فلۆریس، ئەرا رووژنامەی ئەنجەلوس تایمز وت: وەرجە هەفتەیگ فلۆریس تەلەفۆنی کردیە، و باس ئاین ئەرای کردگە، وتیش: چشتەیلیگ باس خودا ئەرام کرد، و نیەزانم کەی وەیجۊرە وەپی هاتگە، ک وەرجەیە هویچ پەیوەندییگ وە ئاین نەیاشتیە.
